
íntrodución 

Este proxecto didáctico naceu da necesidade de sistematizar e reunir nunha 
unidade de traballo unha série de perguntas, reflexións, mesmo de teoria, que moitas 

e moitos profesoras e profesores proponemos nas aulas ao rematar certos temas ou ao 
comentar determinados textos. 

Do que se trata é de revisar algunhas cuestións relativas ao papel da muller na 
literatura galega, e, a seguir, ordena-las, para obter como resultado un corpus 
sistemático de actividades para que poida ser levado a cabo polo alunado e tirar, asi, 
as suas próprias conclusións. 

Tendo en conta o carácter desta comunicación, vou-me limitar a desehar, 
nunhas linas moi xerais, unha proposta que sirva como ponto de partida para un 
traballo sobre estes temas na aula. 

Pode-se-me dicer, con certa razón, que non fica moi claro ao que me refiro co 
epígrafe da muller na literatura galega, pois baixo o mesmo título poderia-se tratar do 
estudo da literatura da muller (feita por mulleres) ou tamén a literatura sobre a muller 
(onde esta aparece como personaxe, con maior ou menor relevância). 

Esta ambiguidade, en boa medida premeditada, é consciente pola mina parte xa 
que o que vou propor é unha espécie de síntese, unha mistura desas duas linas, en 
princípio contrapostas, que podíamos entender no título. Pois do seu enfrontamento, 
evidentemente, tamén se poden tirar conclusións. 

Por outra parte imos iiitroducir o critério cronolóxico. Imos seguir o fio da 
história ao tempo que, desde unha perspectiva estrictamente literária, analisaremos os 
textos propostos.Deste xeito, através das mulleres que, ben como personaxes, ben 

como criadoras, atopamos na nosa literatura, intentaremos ir desenando un retrato da 
sua situación e consideración social, dos seus problemas ou da conciéncia sobre si 
próprias ao longo da história. Asi mesmo, procuraremos ir relacionando todo o 
anterior con textos e/ou figuras doutras literaturas, de tal maneira que poidamos ir 
estudando o específico e o xeral da problemática da muller. 

Nesta tarefa de ensino-aprendizaxe, é evidente que o obxectivo fundamental e 
desexável é que as rapazas e rapaces poidan tirar as suas próprias conclusións sobre 
cal é a imaxe da muller que nos transmitiu a literatura galega e a que preconceitos ou 
a que supostas funcións aparece ligada nas distintas épocas históricas. Ao mesmo 
tempo, iremos observando a progresiva incorporación da muller ao mundo da escrita, 
feito paralelo coa sua integración social, e se isto supuxo ou non un câmbio real na 
consideración e funcións que ten e realiza hoxe. 


Idade Média 

Ao achegarmo-nos á literatura medieval, constata-se o afastamento desta literatura, 
tanto no espácio temporal e social como no lingüístico e, mesmo, no estrictamente 
literário; isto obriga-nos a ter en conta moitos dados co-laterais (referências ao 
contexto xeral medieval) que fan que a analise dos textos desta epoca sexa moito mais 
lenta e confusa que a dos posteriores. Xa que logo o alunado estara máis guiado por 
nós no seu percorrido através da literatura medieval . 

En primeiro lugar partiremos da análise das Cantigas de amigo fronte ás de 
amor, atendendo a cuestións como: 

- eu lírico.- Voz feminina ou masculina que fala. 

- os elementos diferentes que aparecen en cada un dos xéneros. personaxes, 

- situacións, espácio,... 

- maior ou menor primitivismo. 

- maior ou menor preséncia da natureza. 

- maior ou menor sinceridade. 

- maior ou menor inxenuidade. 


A partir dos dados extraídos, e tendo sempre moi presente (por parte da 
profesora/profesor) cuestións como a rigorosa configuración dos xéneros na época 
medieval, o valor da “imitado 5 ’ (fronte ao aprécio da orixinalidade na literatura 
contemporânea) e o carácter elitista e de clase da lírica que estamos a analisar, cumpre 
propor unha reflexión sobre se todos aqueles elementos responden á vontade de facer 
un retrato real dun sector da sociedade medieval (as mulleres) ou se, pola contra, só 
responden a unha vontade de apresentar unha realidade fortemente estilizada. 

A seguir deberiamo-nos deter sobre o retrato e as actividades que se nos 
oferecen da muller nas cantigas de amigo para comprovar se esas supostas pescudas 

na psicoloxia feminina” (tal como se ten dito deste xénero) debuxan un retrato tan 
limitado e lineal nos seus trazos como as cantigas de amor, ou se estamos ante algo 
novidoso. 

Nesta mesma lina, o ponto seguinte consistiria en revisar as teses tradicionais 
sobre o suposto protagonismo social da muller galego-portuguesa, evidenciado 
teoricamente, no seu protagonismo literário nas cantigas de amigo. A respeito disto, 
compre revisar textos históricos ou críticos onde se fale do papel da muller na 
sociedade medieval (tanto da nobreza como das clases populares). 

No plano literário poden-se seleccionar duas análises contrapostas dun mesmo 
termo: por exemplo o valor da expresión MINHA SENHOR ou MIDONS, e comparar 
os razoamentos que se fan a partir dei, para ver que enfoques diferentes están a xogar 
no fundo da cuestión. 

Non podemos esquecer as cantigas de escárnio. Nelas teríamos que perguntar- 
nos se o abano temático das sátiras é o mesmo para homes e mulleres, concretando 
con que temas se vincula á muller. 

Apresenta un grande interese, á hora de buscar pegadas do mundo social 
medieval, a comparación entre as mulleres das cantigas de escárnio e as das cantigas 
de Santa Maria (exceptuando a Virxe, obviamente) fronte ás das cantigas de amor e 
amigo. 

Como complemento do anterior poden-se procurar representacións simbólicas 
doutras artes (pintura, gravados, escultura, ..., como por exemplo: “A muller adúltera” 
das Platerias), para rematar de configurar esa visión da muller medieval. 

Igualmente poden utilizar-se outros textos críticos: textos teolóxicos, afirmación 
da Patrística, de San Agostino, etc. 

Neste ponto poderia ser moi útil revisar brevemente as personaxes das novelas 
de cavalarias e ver que virtudes se enuncian para as damas e cales para os cavaleiros. 
Tendo en conta que o mundo artúrico é un paradigma da sociedade medieval, poderia- 
se reflexionar sobre o que representa Xenevra en comparación con Arturo e Lanzarote. 
Por outra parte, que papel cumpre a raífía no desenlace final da história? 

Para rematar este apartado, a partir dos dados recollidos, desenará-se a imaxe 
que recebemos da muller através da literatura medieval. 

Século XIX 


Ao achegarmo-nos à literatura deste século atopamos unha língua que non 
oferece os problemas da medieval e, sobretodo, un contexto social e histórico que 
podemos comprender dun xeito doado ao nos resultar moito mis próximo. É por iso 
que a análise dos textos vai ser moito mis “directa”, menos “mediatizada” (por dicé- 
lo dalgunha maneira) por textos críticos de apoio. Imos deixar que os próprios alunos 

e alunas tiren, desde o início, as suas próprias conclusións sobre a utilización de certos 
elementos lingüísticos. Ponamos algun exemplo: 

- Por onde ela pasa/fecunda os terreos/espértanse os hotnes (CURROS). 

- Fillos dos celtas. (PONDAL) 

- A patria morre —malia o filio que a non mira. (CURROS). 

- Pasai, rapacinos (...)/cando eu me atopare/de donos liberto. (CURROS) 

O uso que aqui se fai do xénero, ten algun valor determinado? Podemos atopar 
outros exemplos semellantes? 

Pola contra, se deixamos de lado a Rosalia, o xénero feminino aparece en 
exemplos como: 

- A nai afrixida/e espantada escuitara dos fillos/a plática serva. (PONDAL. 

- Agarima alleeira eses ingratos/(...)Malas novas madrasta de insensatos (PINTOS). 

Seria interesante procurar aqui máis exemplos do tópico: 

GALIZA=FEMINÍNO (SUAVE, AGARIMOSA, DOCE)=NAI, 
coa sua variante tamén de madrasta ou da mala nai que rexeita aos fillos. 

Outros exemplos onde aparece o feminino poden-se ver en poemas de Eduardo 
Pondal (como por exemplo: “As almas escravas”). Podemo-nos perguntar con que se 
identifica aqui o feminino e se se enúncian os mesmos valores para o masculino. 

Continuando nesta lina podemos ver outros poemas do mesmo autor que, 
coerentemente coa estética épica que proclama, expresan un sexismo ainda máis claro 
e violento: “Pilleina entre os pinos soia” e “Oh, quen poidera”. 

A seguir podemos facer un repaso dos poemas doutros autores, homes, deste 
século, e ver que tipos de mulleres aparecen nos seus poemas. Asi, fixaremo-nos por 
exemplo na muller do poema “Cántiga” de CURROS e compararemo-la coas que 
aparecen en “A xusticia pola man” ou “Soia”. Poderíamos ir máis lonxe e ver se hai 
algunha coincidência entre a rapaza protagonista do poema de CURROS e as 
protagonistas das cantigas de amigo medievais. 

Outro exemplo interesante pode ser un estudo comparativo do tema: emigración 
e muller , para ver que novidades atopamos nos textos rosalianos a respeito doutros 
autores do Rexurdimento. 

No nível teórico, compre ter en conta que con Rosalia asistimos a un feito 
importantísimo na nosa literatura: fronte á situación anterior onde a muller era 
OBXECTO DO DISCURSO, aparece a muller como SUXEITO DO DISCURSO 
(autora e, tamén, protagonista real dos textos). 

A partir de “Daquelas que cantan”, Las literatas ou Flavio reflexionará-se sobre 
a problemática específica da muller escritora. Seria tamén útil relacionar as opinións 
da nosa autora coa doutras mulleres dedicadas á escrita noutros lugares (mesmo 

posteriores no tempo). Procurarán-se, por exemplo, alguns fragmentos de Un cuarto 
próprio de V. Woolf e verán-se as coincidências na análise da problemática das 
escritoras, que, no fundo, non é outro que o da independência persoal da muller. 

Tendo en conta o que se di das mulleres no prólogo de Folias Novas , en poemas 
como “Pra A Habana”, “Soia” ou “Non cuidarei máis os rosales”, alguns fragmentos 
de El caballero de las botas azules ou Flavio , e axudando-nos de textos críticos, 
poderán-se extraer opinións persoais a respeito das ideas de Rosalia sobre a situación 
da muller. 

Como remate deste apartado, despois de facer unha síntese do visto, podemos 
debater a actualidade e vixéncia das visións que, sobre a muller, nos oferece a 
literatura do século XIX. 


Século XX 

A modo de introdución, ligado un pouco ao que vimos de estudar, poderian-se 
procurar máis exemplos de marcas sexistas na linguaxe, para comprobarmos como se 
seguen a utilizar no mesmo sentido: 

- Eu caracterizaria aos homes do meu tempo (Risco). 

- Antes de ser escravos, irmáns , irmáns galegos. (Cabanillas). 

- Aprendimos dos nosos mestres.(...) somos un pobo de mulleres (A. Cebreiro 
e M. Antonio). 

A seguir podemos deter-nos en dona Maria (a nai de Adrián en Arredor de si) 
que, ao igual que moitas fidalgas de Otero Pedrayo, representa un tipo moi determinado 
de modelo para a muller. Seria útil caracterizá-lo e buscar outros exemplos semellantes 
noutros autores, a fin de definir con claridade o que ten sido, desde sempre, o modelo 
tradicional de muller. 

Relacionado con isto, conviria revisar textos onde a muller apareza definida 
unicamente polo seu físico, pola sua beleza ou polo seu engado (iso que topicamente 
é chamado “o eterno feminino”), por exemplo: o poema de R. Carvalho Calero: «A 
Álvaro Cunqueiro, 1.990”. 

Noutra orde poderá-se ver como as mulleres que aparecen na obra de moitos 
autores deste tempo non se corresponden tanto con imaxes máis ou menos axustadas 
a comportamentos reais, senón que reproducen tópicos que venen fixados pola cultura, 
a tradición ou as próprias artes. A este tipo de imaxes chamamo-las estereótipos. 

En concreto, existen dous tipos femininos que se reproducen na literatura desde 
sempre, pero, talvez, acadan unha configuración mis definida desde finais do s. XIX: 
son “ a muller anxo ” e “a muller malvada \ 

Poderian-se propor como actividades a este respeito: primeiro caracterizar estes 
dous tipos literários, e, a seguir, buscar representacións delas no mundo da arte 
(pintura, cine,...) . 

Unha vez feito o anterior pasaríamos xa á procura destes estereótipos femininos 
na nosa literatura, por exemplo nas novelas de Otero, no teatro de Cunqueiro, etc. 
Nesta lina haberia que responder razoando-o a que tipo se adscreven Ofélia ou Gerda 
do Don Hamlet , a Micaela de Os vellos non deben de namorarse ou Berta de Os caminos 
da vida. Tamén se pode estudar que representan a Lilith e a Eva do poema de 
Carvalho xa citado. 

Fronte a isto, no próprio discurso masculino, albiscan-se novos horizontes para 
a muller, ao aparecer esta tratada de xeito parcialmente diferente, ou mesmo 
desenvolvendo actividades até aquela reservadas aos homes. 

Nesta lina situa-se a figura de Miss Woolf que aparece en Devalar de O. Pedrayo; 
focaremo-la desde unha dobre perspectiva: 

I o ) A da orixinalidade que representa trasladar ás letras galegas dos anos 30, 
unha figura literária tan singular como a da escritora da que xa antes falamos, 

2 o ) A da novidade que o tratamento desa figura feminina supón dentro da obra 
do próprio Otero. 

Para completarmos este cadro seria bon analisar a figura da Evanxelina de Xente 
ao lonxe ou Rotbaf Luden de Retorno a Tagen Ata , entre outras, como exemplos 
desas novas actividades públicas das mulleres (en concreto, nas duas citadas, da 
entrada na política activa) que aparecen representadas na Literatura cun grao maior ou 
menor de estilización. / 

Escritoras no século XX: A muller, de novo, suxeito do discurso 


Se ben antes da guerra xa tinamos algunha escritora, como Francisca Herrera, 
vai ser a partir dos anos 50 cando comezan a aparecer no panorama literário novas 
autoras. Neste caso si pode ser interesante, posto que son en xeral bastante menos 
conecidas, que os alunos e alunas percuren información e textos de Maria Marino, 
Pura e Dora Vázquez, Luz Pozo, etc. Poderia resultar interesante buscar, através dos 
poemas destas autoras, os trazos estilísticos preponderantes nelas e intentar definir a 
estética á que se adscreven, comparando a sua produción coa dos poetas-homes do seu 

tempo. 

A partir de Adiós , Maria de Xohana Torres voltamos a atopar na nosa literatura 
algo que xa se via en Rosalia: o “eu feminino” que fala e, tamén, reflexiona desde 
unha “óptica de muller”. Pode-se razoar esta afirmación explicando-a a partir da 
novela. 

Esta autora , xunto con bastantes outras, é un bon exemplo do que vai ser o 
seguinte paso no proceso de escrita feminina; isto é, a asunción por parte das mulleres 
escritoras do seu papel público, nun querer equiparar-se cos seus colegas homes. Fala- 
se neste momento da “escrita da igualdade” e, porén, no nível formal, podemos 

observar que as escritoras fan uso, ás veces, do “eu masculino”. A partir por exemplo 
de A orella no buraco , alguns dos poemas de Pilar Pallarés desta época, poden-se 
buscar as razóns desta aparente contradición, complementando-o con algun texto 
crítico. 

Posteriormente, e ligado a plantexamentos feministas, falaremos da “escrita da 
diferéncia”. A definición deste conceito fará-se a partir das conclusións extraídas da 
leitura de O segredo da pedra figueira e de poemas de Sétima Soidade de Pilar Pallarés, 
seguindo coas escritoras citadas anteriormente, para vermos a evolución da sua 
escrita. 

Noutro aspecto da criación, buscarán-se nomes de autoras de ensaios (científi¬ 
cos, literários, históricos,...), constatando-se o seu, en certo modo, elevado número. 
Con que se pode relacionar a entrada da muller nese apartado da escrita? 

Estamos a analisar, polo tanto, a progresiva incorporación da muller ao labor 
literário, paralela á que se dá noutros sectores e actividades sociais. Cumpre, pois, 
reflexionar sobre se esa preséncia de mulleres é reaímente equivalente á dos homes. 
Para concluir algo a este respeito, propomos dous temas para analisar: 

- Como se explica o grande número de autoras que se dedican á literatura dita 
infantil ou xuvenil? 

- Tenen as mulleres a mesma preséncia pública en cuestións como dirección 
teatral, prémios literários, postos relevantes nas editoriais, conferências,...? 

Hai que supor que a análise destas cuestións nos debe levar ao debate da 
igualdade, teórica versus real, de mulleres e homes na nosa sociedade. 


Epílogo 

O obxectivo final desta unidade consiste en lograr que as rapazas e rapaces 
sexan quen de captar e reflexionar sobre os preconceitos e condicionantes históricos 
que fan que a imaxe da muller apareza fondamente mediatizada por prexuízos ligados 
a unha mentalidade patriarcal. 

Ao tempo, pretende-se introducir o alunado na análise do sexismo (nos termos 
e na linguaxe) que aparece desde sempre na literatura, e, como obxectivo último e non 
menos primordial, facé-los, facé-las receptivos/-as aos temas relacionados coa discri- 
minación da muller, a parte de concienciá-las a elas da sua própria identidade. 




















